ארנסט קסירר

ארנסט קסירר (בגרמנית: Ernst Cassirer; 28 ביולי 1874 – 13 באפריל 1945) היה פילוסוף יהודי-גרמני נאו קאנטיאני ופנומנולוג.

תולדות חייו
ארנס קסירר נולד בברסלאו למשפחה יהודית. למד ספרות ופילוסופיה באוניברסיטת ברלין, כיהודי התקשה לעלות בסולם הדרגות האוניברסיטאי וכיהן כמרצה זוטר באוניברסיטת פרידריך וילהלם בברלין מ-1900 ועד 1919. במהלך תקופה זו דחה הצעה לבוא לאוניברסיטת הרווארד משום שארצות הברית נראתה לו רחוקה ומוזרה מדי. בהמבורג היה מנחה הדוקטורט של ליאו שטראוס.

ב-1919 קיבל משרה בכירה כמרצה לפילוסופיה וראש קתדרה לפילוסופיה באוניברסיטת המבורג הצעירה.

ב-1929 נערך "הדיבייט בין קסירר להיידגר" בעיר דאבוס.

קסירר הרצה בהמבורג עד שנאלץ לפרוש ב-1933 עם עליית הנאצים לשלטון. הוא עזב את גרמניה ועבר לאוקספורד, שם שהה עד 1935 ומשם עבר לגטבורג, שוודיה. אף על פי שקיבל אזרחות שוודית החליט עם פרוץ מלחמת העולם השנייה שהיא אינה בטוחה מספיק וב-1941 עבר לארצות הברית, שם ניסה להתקבל לאוניברסיטת הרווארד, אך זו דחתה אותו כיוון שדחה את הצעתה שלושים שנים קודם לכן. לפיכך כיהן כפרופסור לפילוסופיה תחילה באוניברסיטת ייל ולאחר 1943 באוניברסיטת קולומביה בניו יורק.

קסירר נפטר ב-1945, בנו, היינץ קסירר  היה גם הוא פילוסוף מוכר.

עבודתו
ממוזער|המיתוס כמקור הצורות הסמליות האחרות (דת, משפט/זכות, אמנות, טכנולוגיה, הכרה, שפה)

 הפילוסופיה של הצורות הסמליות ומסה על האדם 
ספרו החשוב ביותר של קסירר הוא "הפילוסופיה של הצורות הסמליות" () שיצא ב-3 כרכים בין השנים 1923–1929.

בשנת 1944 ריכז את תמצית תורתו בספר "מסה על האדם".

האדם, לפי קסירר, הוא "חיה סימבולית", בעוד שחיות תופסות את עולמן באמצעות אינסטינקט, האדם התבוני בונה את עולמו מבעד למבנים סמליים. הוא ממשיך את הפילוסופיה של עמנואל קאנט הטוענת שהאדם אינו מסוגל לתפוס את העולם כפי שהוא אלא דרך מערכת של קטגוריות. הקטגוריות עוברות אצל קסירר למערכות סימבוליות של לשון (שפה), מדע או אמנות. בכך הוא מהווה חוליה חשובה בין הנאו-קנטיאניזם לסטרוקטורליזם ולסמיוטיקה.

 המיתוס של המדינה 
בספרו האחרון, שיצא רק לאחר מותו, "המיתוס של המדינה" הוא מתחקה אחר מקורות השלטון הטוטליטרי ופשיסטי. קסירר סבר שעידן הזהב של הפילוסופיה הפוליטית החל עם הפרה־סוקרטיים, מפני שאלו השתחררו מחשיבה מיתית ויצרו לראשונה תיאוריה רציונלית של המדינה. אפלטון טבע את המושג של המדינה המנהלת על פי הצדק. הסטואים הוסיפו שוויון מהותי של יצורי אנוש. השקפות אלו שררו בימי הביניים עד שמקיאבלי הפריד אתיקה מפוליטיקה, ובכך הביא לתפישת המדינה המבוססת על כוח. לאחר מכן, תאוריית הזכויות הטבעיות של עידן התבונה ותנועת ההשכלה סימלה שיבה לעקרונות הסטואיים בדבר שוויון וכבוד כל בני אנוש, שהגיעו למימושם במהפכה האמריקאית. אך בשלהי המאה ה-18 התפתחה התנועה הרומנטית שהציבה בספק את הרציונליזם של תאוריית הזכויות הטבעיות, ולפי מושג ה"פולק" מקום ומעמד פוליטיים מבוססים על ההשתייכות לשבט. קסירר מתייחס לשורת הוגים שתרמה ליצירת מיתוס המדינה המבוסס על פולחן היחיד, הגזע והמדינה במאה ה-19: תומאס קרלייל ו"פולחן הגיבור" שלו, ייחס חשיבות עליונה ליחיד והשפעתו על ההיסטוריה; ארתור דה גובינו ותפישת "הגזע הטוטליטרי" שדירג את גזעי האדם וקבעה שהגזע הארי הלבן עליון על כולם; וגיאורג וילהלם פרידריך הגל ו"פולחן המדינה" שלו, המהווה לדעת קסירר "סוג חדש של אבסולוטיזם". בין הוגי המאה ה-20 הוא מאשים במיוחד אוסוולד שפנגלר ומרטין היידגר, ש"חוללו את התפנית לפטליזם בעולם המודרני שלנו".

כתביו
המהדורות העיקריות של כתביו בתרגום לאנגלית
 An Essay on Man: An Introduction to a Philosophy of Human Culture, Yale University Press, 1962 
The Philosophy of Symbolic Forms, Volume 1: Language, Yale University Press, 1965 
The Philosophy of Symbolic Forms: Volume 2: Mythical Thought, Yale University Press, 1965 
The Philosophy of Symbolic Forms: Volume 3: The Phenomenology of Knowledge, Yale University Press, 1965 
 Language and Myth, Dover Publications, 1953 
 The Myth of the State, Yale University Press, 1961 
 Symbol, Myth, and Culture: Essays and Lectures of Ernst Cassirer, 1935-1945, Yale University Press, 1981 

כתביו שתורגמו לעברית
 המיתוס והדת, בתוך: עיון, כרך א', חוברת א', 1945, עמ' 16–47.
 מסה על האדם: אקדמה לפילוסופיה של תרבות האדם, תרגמו יהודה לנדא ורפאל עמית, עם עובד, תשט"ו 1955.
 ערכה החינוכי של האמנות, תרגם איתן בלום, מטאפורה 3, 1994.
 מיתוס המדינה, תרגם חילי אטיה, הוצאת כרמל ירושלים, 2025.

לקריאה נוספת
 הוגו ברגמן, קסירר והפילוסופיה של הצורות הסימבוליות, הוגי הדור, תל אביב: הוצאת מצפה, תרצ"ה, עמ' 56–69.

קישורים חיצוניים

 הערך אודותיו באנציקלופדיית סטנפורד לפילוסופיה 






הערות שוליים

קטגוריה:סגל אוניברסיטת קולומביה
קטגוריה:פילוסופים יהודים גרמנים
קטגוריה:פילוסופים של המאה ה-20
קטגוריה:פליטי רדיפות הנאצים
קטגוריה:יהדות המבורג
קטגוריה:סגל אוניברסיטת המבורג
קטגוריה:בוגרי אוניברסיטת ברלין
קטגוריה:סגל אוניברסיטת ברלין
קטגוריה:סגל אוניברסיטת ייל
קטגוריה:סגל אוניברסיטת גטבורג
קטגוריה:גרמנים שנולדו ב-1874
קטגוריה:גרמנים שנפטרו ב-1945